doula
Doula, person, oftest en kvinde, der assisterer en fødende kvinde og hendes partner under hele fødselsforløbet uden at medvirke ved den egentlige forløsning. Doulaen udøver fysisk og emotionel støtte og udfører bl.a. ikke-farmakologisk smertebehandling, fx i form af massage og afslapningsøvelser. Den konstante tilstedeværelse af en doula er den vigtigste og bedst dokumenterede ikke-farmakologiske smertebehandling og medfører et kortere og mindre smertefuldt fødselsforløb med færre indgreb, fx kejsersnit.
I Danmark udføres doulafunktionen af en jordemoder eller en erfaren sygehjælper. I enkelte lande, fx USA, findes der en egentlig doulauddannelse, som bl.a. omfatter obstetriske og psykologiske fag.